Ford se Ranger word slim | Maroela Media
In die bakkiesegment loop die Ranger al 'n geruime tyd voor met van sy slim tegnologie soos noodremhulp en botsingwaarskuwingstelsels. Ons het onlangs die bekendstelling van die Ranger FX4 bygewoon. Nie net is dit 'n beperkte weergawe wat op die XLT gegrond word nie; dit is ook die bekendstelling van FordPass aan die publiek.
'n Mens sal al hoe meer begin hoor van connected cars, of as ons dit mooi vertaal, is dit basies voertuie wat hul eie simkaarte ingebou het, en dus is hulle permanent aan die internet gekoppel. Hoekom? Dis eenvoudig: Inligting en data. Dit stel die voertuig se inligtingstelsel in staat om regstreekse verkeersinligting te bied, 'n noodoproep te maak indien jy in 'n ongeluk betrokke is en duisende ander funksies.
Nie net kry die motor 'n simkaart nie, maar daar is 'n app vir jou slimfoon. Sodra jou voertuig tot jou app bygevoeg is, het jy toegang tot 'n magdom inligting oor die voertuig soos die brandstofvlak, reikafstand en wanneer die volgende diens nodig is. 'n Mens het ook beheer oor die voertuig. Jy kan die voertuig laat aanskakel voor jy in hom klim… dit kan óf in koue klimate help dat die motor rustig tot by die regte temperatuur kom, óf in warm klimate, soos in Suid-Afrika, die lugreëling kans gee om die kajuit af te koel. 'n Mens kan selfs die deure oop- en toesluit. Jaaa, die stelsel is afhanklik van 'n datakoppeling – so as jy weet daar gaan nie sein wees nie, dan kan dit nie werk nie.
Meer oor die FX4
Die FX4-pakket is 'n visuele opknapping van Ford se Ranger 2.0 SiT XLT. Die ontwerp is netjies, al is ek nie die grootste liefhebber van die swart wiele nie, maar die unieke rolstaaf is iets besonders en ek hou daarvan.
Aan die binneruim voel dit meer soos 'n Thunder binne met mooi rooi stiksels en 'n leer bedekte paneelbord. Die kajuit is met Ford se puik Sync 3-inligtingstelsel toegerus wat CarPlay en Android Auto bied, saam met die twee USB-poorte voor in die kajuit.
Die FX4 word aangedryf deur Ford se 2.0-viersilinderturbodiesel wat 132 kW en 420 Nm bied. Daai krag word deur Ford se 10-spoed- outomatiese ratkas aan die wiele gestoot. In die spesifieke weergawe waarmee ons die Oos-Kaap aangedurf het, wel aan al vier wiele deur 'n laestrekratkas.
Dis op die grondpaaie en berge en dale van die Oos-Kaap in en om Port St Johns waar 'n dubbelkajuit 4×4 werklik tot sy reg kom. Dit bied toegang tot die mees asemrowende dele van ons land. Ek smeek julle, as julle 'n bekwame voertuig het, dubbelkajuit of nie – draai af en gaan besoek dié pragtige dele van ons land.
Op die pad is die Ranger se kajuit voorwaar gemaklik. Die klimaatbeheer op 21 grade gestel hou die kajuit lieflik koel en die taai humiditeit van die Suidkus van mens se lyf af. Die FX4 het oorgenoeg krag om lieflik op die snelweg te toer, en die 4×4-hindernis baas te raak.
Dit is baie maklik om albei produkte op te som. FordPass gaan 'n puik truuk word oor hoe mense met hul voertuig integreer. Die FX4 is vir die man wat 'n bietjie meer soek as 'n XLT, maar nie heeltemal by 'n Wildtrak wil draai nie… 'n wen-wen-situasie.
Model Krag Brandstof-verbruik Sleepkapasiteit Prys
Ford Ranger 2.0 SiT FX4 4×2 outo 132 kW/420 Nm 7,2 ℓ/100 km 3,5 ton R618 900
Ford Ranger 2.0 SiT FX4 4×4 outo 132 kW/420 Nm 7,5 ℓ/100 km 3,5 ton R687 900
hackers paradise ….
Gee eerder aandag aan die meganiese elemente op die bakkies
Hy word te slim. Binnekort sal party motors elke sekonde van jou ritte kan opneem. En nie lank daarna nie, sal die polisie daai inligting mag gebruik om jou van n spoedoortreding of versuim om dood te stop by n 4 rigting stop aan te kla. Gelukkig ry ek n 100% dom voertuig. So ek kan na hartelus die lewe se breë weg bewandel wanneer dit my pas.